Harvard-studente ruk op teen SA-profStudente het Maandag by Harvard-universiteit opgeruk. (Foto: Martha Neuman/Twitter) Honderde studente aan die Harvard-universiteit in die VSA het Maandag ter ondersteuning van drie studente opgeruk wat na bewering deur ŉ Suid-Afrikaanse professor aan die instelling geteister is. Dié optog was glo een van die grootste betogings wat die universiteit in jare op die terrein gesien het. Studente en sommige fakulteitslede het Maandag om 12:15 uit hul klasse gestap in protes teen die universiteit se hantering van die aantygings teen prof. John Comaroff (77), verbonde aan die Fakulteit Antropologie, berig The Harvard Crimson. Groot ongelukkigheid heers die afgelope tyd hier nadat bewerings aan die lig gekom het dat die instelling glo vir jare misluk het om studente teen Comaroff se optrede te beskerm. Margaret Czerwienski, Lilia Kilburn en Amulya Mandava het ŉ regsgeding teen die universiteit begin nadat gedetailleerde aantygings oor Comaroff se wangedrag uiteengesit is. Onder meer beweer die betrokke studente dat Comaroff een van hulle sonder hul toestemming gesoen en betas het en die ander gedreig het om hul loopbane te beëindig indien daar ooit daaroor uitgepraat word. Kilburn het tydens die optog aan The Harvard Crimson gesê dat hierdie saak nie net oor haar, Czerwienski en Mandava se ondervindinge handel nie. “Hierdie saak het te doen met Harvard wat versuim het om vinnige en billike prosesse te voorsien vir die hantering van bewerings van teistering en diskriminasie wat deur die wet vereis word.” “Ons moet dit duidelik maak aan die universiteit, spesifiek aan ons fakulteit en aan almal anders wat dit moet hoor, dat ons nie hierdie onverskilligheid op ons kampusse langer gaan duld nie,” het Czerwienski gesê. Die universiteit het vroeër die bewerings betwis en gesê dat die regsgeding nie ŉ regverdige of akkurate voorstelling is van die stappe wat die universiteit in reaksie op die bekommernisse gedoen het nie. Comaroff is verlede maand op onbetaalde administratiewe verlof geplaas en sy onderrig- ​​en adviesaktiwiteite vir die 2022-’23‑ akademiese jaar is beperk. Nicole Merhill, direkteur van Harvard se geslagsgelykheiddepartement, het in ŉ verklaring gesê sy is bekommerd oor die bewerings in die regsgeding wat handel oor die universiteit se prosesse vir wanneer sulke gevalle na vore kom. “Hierdie bewerings het die potensiaal om ŉ verkoelende effek op ons gemeenskapslede se vertroue in die ondersoekproses te hê en ook onsekerheid oor die toeganklikheid van berading en ander te skep.” Scenes from the Harvard #NoJusticeWalkout today. Real recourse against sexual harassment is not too much to ask. @hgsuuaw pic.twitter.com/mPGdgKD1j0 — Caitlin McMurtry (@mcmurtrc) February 14, 2022 Professor se wangedrag verdedig Comaroff se prokureurs het intussen in ŉ verklaring gesê dat hy ontken dat hy ooit enige student geteister of gedreig het, berig die nuusagentskap WCVB. Luidens die regsgeding wat deur die studente begin is, beweer hulle dat Comaroff vir Kilburn herhaaldelik en met geweld gesoen het. Boonop beweer die studente dat hy haar verkragting en moord in die openbaar op ŉ grafiese en bisarre manier voorgestel het en haar graadvordering ontspoor het. Czerwienski en Mandava het gesê dat hulle deur die wraak van Comaroff in die gesig gestaar is toe hulle “ander studente oor hom wou waarsku”. Comaroff het egter ontken dat hy Kilburn gesoen of op ŉ onvanpaste wyse aan haar geraak het. Hy het ook gesê dat die gesprek oor seksuele geweld waarin Kilburn se verkragting beskryf is, aangewakker is deur wat hy beskou het as ŉ risiko vir haar veiligheid. Kilburn het glo beplan om haar lewensmaat van dieselfde geslag saam te neem op veldwerk in Kameroen en Comaroff beweer dat dit ŉ risiko vir albei van hulle sou wees. “Dit was ŉ noodsaaklike gesprek vir haar veiligheid en talle fakulteitsgetuies het getuig dat sy advies gepas was,” het Comaroff se prokureurs geskryf, berig WCVB.